ตำรวจทางหลวง เตรียมมาตรการรองรับและอำนวยความสะดวกการเดินทางกลับเข้ากรุงเทพมหานครและปริมณฑลของประชาชน พร้อมคาดการณ์วันนี้จะมีประชาชนเดินทางกลับกว่า 500,000 คน
พล.ต.ต.เอกราช ลิ้มสังกาศ ผู้บังคับการตำรวจทางหลวง กล่าวถึงมาตรการรองรับการเดินทางกลับเข้ากรุงเทพมหานครและปริมณฑลของประชาชนหลังกลับภูมิลำเนาช่วงหยุดยาวเทศกาลสงกรานต์และการอำนวยความสะดวกว่า ได้ระดมกำลังเจ้าหน้าที่ทุกภาคส่วนเข้ามาดูแลการจราจรให้กับประชาชนที่กำลังกลับเข้าเมือง โดยเฉพาะการจัดการจราจรเพื่อสู่สถานบริการน้ำมัน และจัดกำลังประจำจุดวิกฤิติ ขณะเดียวกันบางเส้นทางได้เปิดช่องทางพิเศษเพื่อระบายรถไม่ให้เกิดปัญหาการจราจรติดขัดต่อเนื่อง และเข้าควบคุมสัญญาณจราจรตามแยกที่จราจรหนาแน่น ส่วนมอเตอร์เวย์ M6 ปากช่อง-ขามทะเลสอ เปิดให้บริการขากลับเข้ากรุงเทพมหานครแล้ว ทำให้ช่วยการจราจรถนนมิตรภาพให้คล่องตัวขึ้น ทั้งนี้ คาดการณ์วันนี้ (17 เม.ย.66) เป็นอีกหนึ่งวันที่ประชาชนจะทยอยเดินทางเข้ากรุงเทพมหานครจำนวนมากประมาณ 570,000 คน จากเมื่อวานนี้ (16 เม.ย.66) มีประชาชนเดินทางกลับเข้าเมืองประมาณ 620,000 คน โดยได้เตรียมมาตรการรองรับไว้แล้ว         ผู้บังคับการตำรวจทางหลวง กล่าวย้ำว่า ขอให้ประชาชนตรวจเช็คสภาพรถยนต์ให้ดีและตรวจเช็คความพร้อมร่างกายก่อนออกเดินทาง เพราะสภาพการจราจรอาจจะติดขัดทำให้เกิดการง่วงนอน จนเป็นสาเหตุของการเกิดอุบัติเหตุ หากง่วงนอนขอให้พักตามจุดบริการหรือสถานีบริการน้ำมัน เพื่อความปลอดภัยในชีวิตและทรัพย์สิน